Jouluvirsi
Jo tähti Herran Jesuksen
 Nyt ilmestyypi ilmoillen.
 Se ilojuhlaa ennustaa,
 Valosta taivaan todistaa.

 Jo sydän, mieli kohoaa
 Ja sielu sinne katsahtaa,
 Miss’ onpi valo autuas,
 Its Jesus Kristus armias.

 Hän suurin Herra itse on
 Ja valtansa on rajaton:
 Maat, taivaat kaikki Sinun on,
 O Jesus Kristus verraton!

 Sä armon, rauhan Kuningas,
 Suur’ onpi aina kunnias
 Ja herrautes kaikkien
 Käy yli maitten, taivasten.

 Sun valtikkas on laupeus
 Ja armo, totuus, valkeus:
 Sä armos lahjat meille soit
 Ja rauhan, ilon tänne toit.

 Siks alensit Sä itsesi
 Ja tulit meille veljeksi,
 Ett’ avun meille ansaiten
 Saattaisit meitä taivaasen.

 Siis tullos, veli, ylkä myös,
 Tee meissä tosi armotyös:
 Sydämet täytä valollas,
 Kaunista kaikki armollas!

 Sä Joululahja arvokkain,
 Meiss’ elä, asu aina vain,
 Kirkasta meissä autuutes,
 Avaja meille aartehes!

 Sä juurikuva Jumalan
 Ja loiste Herran kunnian,
 Johdata meitä valollas,
 Siunaa ja kruunaa armollas!

 Sitt’ enkelien seurassa
 Me kunniassa suuressa
 Ijäti Sua kiitämme
 Ja voiton juhlaa vietämme.

 Ah kiitos, Jesus, tulostas,
 Kunnian, armon Kuningas!
 Ain’ ole apu isänmaan
 Ja tule kansaa turvaamaan!

 Sä tahdot ja Sä auttaa voit,
 Vahingot estää, poistaa pois.
 Sinuhun siis me turvaamme:
 Ah, tue meidän kansaamme!

 Suo, että se Sun pelvossas
 Olisi puhdas, autuas!
 Myös suojaa kallis kirkkosi,
 Suo sille runsas armosi!

 Ol’ aina aamutähtenä
 Ja valon kaiken lähteenä,
 O Jesus Vapahtajamme,
 Siunattu, sulo Herramme!

S[imeon]. H[irvo]–nen.

Lähde: Turun Kuva-Lehti 21.12.1890.

Runot
Simeon Hirvonen
Virret
Turun Kuva-Lehti
1890